《王氏江居席上醉歌行》
明代·周是修

王君家住河上头，河水八月清浏浏。西风入林竹屋冷，蝉鸟杂浏嫌不幽。

生平于我交最密，俨然胶漆深相投。君常慕作泉石隐，我亦好为山泽游。

别来许久若数岁，一见辄复苦死留。进我玉壶之芳醥，馔我璧盘之珍羞。

小儿进蔬果，大儿参献酬。况有白发亲，谐谑相绸缪，于此不醉将何求。

日高豪饮达半夜，中天片月清辉流。银河明灭北斗转，繁露欲坠棼烟收。

是时杯行已不记，但觉淋漓云锦裘。庾亮南楼非足拟，山简习池安得俦。

君不见金谷园，乱鸦芳草黄昏后，绿珠红粉千年愁。

又不见朱雀门，霜戈铁马坐无敌，擒虎英雄今亦休。

不须富贵劳所志，且饮百斛宽烦忧。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。